***Հայկական ԶԼՄ-ի դերը հայկական պահանջատիրության նպատակների հստակեցման եւ իրավունքների պաշտպանության գործում***

Արդի հարափոփոխ աշխարհում տեղի ունեցող գործընթացները փոխում են իրենց զարգացման ընթացքը ոչ թե ամիս առ ամիս, այլ` օր առ օր ու ժամ առ ժամ, ուստի` հասարակությանն այդ ամենի մատուցումը պահանջում է առավել մեծ աշխատանք և հնարավորություններ: Բացի այդ 21-րդ դարն առանձնանում է նաև նրանով, որ առանձին երկրների, ռազմաքաղաքական դաշինքների և ուժի համաշխարհային կենտրոնների միջև պայքարն ընթանում է ոչ այնքան հրթիռներով կամ զենքի այլ միջոցներով, այլ տեղեկատվական-քարոզչական զենքի այս կամ այն տեսակով: Իսկ եթե հաշվի առնենք այն հանգամանքը, որ այս տեսակ զենքն արդեն կարող է հեղաշրջել, մասնատել կամ կազմաքանդել ինչպես առանձին երկրներ, այնպես էլ` առանձին միություններ ու դաշինքներ, ապա դժվար է չգերագնահատել այն ահռելի դերակատարումը, որն ունի այսօր տեղեկատվական ոլորտը: Եզրակացությունը հետևյալն է`զանգվածային լրատվամիջոցներն այսօր աշխարհի վերափոխման ամենաառաջնային միջոցներից են:

Հայրենիքում և աշխարհասփյուռ հայության շրջանում բազմաթիվ են խնդիրները, մանավանդ` լուծման կարոտ և մեծ ներդրումներ պահաջող խնդիրները: Հայկական լրատվությունն ու հրատարակչությունը մշտապես ծառայել են այդ խնդիրների վերհանմանը, իսկ շատ դեպքերում` հենց իրենք դառնալով լուծման բանալիներ:

Հայ ժողովրդի հիմնահարցերը, որոնց սերտորեն առնչվում է ԶԼՄ-ի աշխատանքը, բաժանվում են մի քանի մասերի.

**1**. Հայաստանի Հանրապետությում և Արցախում առկա հիմնահարցեր

**2**. Ջավախքի հիմնահարց

**3**. Սփյուռքահայության հիմնահարցեր:

Միաժամանակ` կան հիմնահարցեր, որոնք համընդհանուր են, համազգային, որոնցով միավորվում են հայկական բոլոր ԶԼՄ-ի աշխատանքները: Կան նաև զուտ տեղական, տվյալ միջավայրին հատուկ հիմնահարցեր, որով և տարաբաշխվում են վերջիններս:

Վերոնշյալ համազգային հիմնահարցերից է, անշուշտ, Հայոց ցեղասպանության ճանաչման, դատապարտման և հատուցման մասին քարոզչական աշխատանքների իրականացումը, որի համար պարտավոր է ջանք ներդնել յուրաքանչյուր լրատվամիջոց: Կարևորագույն հիմնահարցերի շարքում են նաև Հայաստանի Հանրապետության և Արցախի անվտանգության, զարգացման ու հզորացման թեմաները: Արտերկրի յուրաքանչյուր գաղութում ապրող մեր հայրենակիցների ճակատագրին առնչվող խնդիրները կարելի է համարել միաժամանակ և տեղական, այսինքն` տվյալ համայնքին առնչվող հարց, և համազգային, համահայկական հետաքրքրությունների համատեքստում գտնվող հիմնախնդիր, քանզի յուրաքանչյուր հայի ճակատագիրը, ապրի նա հայրենիքում, թե նրանից դուրս, պետք է մտահոգի յուրաքանչյուր հայի: Այստեղ կուզեի նշել մեկ ցավալի իրողություն, որի ականատեսն ենք այսօր: Խոսքը մեր մասնատվածությամբ պայմանավորված` փոխադարձ հիմնահարցերի մասին տեղեկատվության խիստ պակասն է, եթե չասենք` շատ դեպքերում դրա իսպառ բացակայությունը, որը և բերում է համահայկական ուժերի ջլատման: Հենց այստեղ անփոխարինելի կարող է համարվել ԶԼՄ-ի դերը, որոնց կազմակերպված աշխատանքի շնորհիվ կարելի է վերակազմավորել մեր ուժերը, դառնալ ավելի համախումբ և միասնական գործող օրգանիզմ:

Ջավախքի հիմնահարցն իր յուրօրինակությամբ առանձնանում է այս շարքում: Ցավոք, այն մինչ օրս որոշ շրջանակների կողմից շարունակվում է համարվել զուտ տեղական, այն է` ներվրաստանյան սոցիալ-տնտեսական բնույթի խնդիր, որով էլ փորձ է արվում այն կտրել համահայկական հիմնահարցերի շարքից և դարձնել իր բնույթով լոկալ և պարզունակ հիմնախնդիր: Ցավոք, հատկապես ներհայաստանյան մի շարք ԶԼՄ, տուրք տալով իշխանական շրջանակների քաղաքականությանը, փորձում են վերոնշյալ խնդիրը ներկայացնել այս` խիստ վտանգավոր պրիզմայով: Այնինչ, հենց Ջավախքի հիմնահարցն է համահայկական` իր բնույթով և խորքային իրողություններով: Ավելի ճիշտ կլինի ասել պետք է վերաճի համահայկական հիմնախնդրի: Ջավախքի հիմնահարցի կարևորության մասին մեր այս պնդումն ապացուցող փաստարկներ շատ կան, կուզենայի նշել դրանցից առավել կարևորները.

* իր պատմական հայրենիքում ապրող հայություն, որի բացակայությունն ինքնին ենթադրում է այդ հայրենիքի կորուստ,
* Հայաստանի Հանրապետության համար դեպի ծովային նավահանգիստներ ելքի ամենակարճ, հարմարավետ և անվտանգ ճանապարհ,
* մեզ հարևան և թշնամաբար տարամադրված երկու պետությունների` Թուրքիայի և Ադրբեջանի ցամաքային միացումը հատող տարածք
* Վրաստանի հայատյացությունը և հակահայկական քաղաքականությունը զսպող կարևորագույն հանգամանք

Շարքը կարելի է շարունակել, սակայն այսքանը ևս բավական է, որպիսի մոտավոր պատկերացում կազմենք այն մասին, թե ինչ կտա մեզ ի վերջո շարունակվող այն քարոզչությունը, թե Ջավախքում կան մանր, սոցիալ-տնտեսական բնույթի խնդիրներ, որոնք էլ Վրաստանի հետ լուծվում են արագորեն և բարեկամաբար: Այստեղ, փաստորեն, և հայկական մի շարք ԶԼՄ-ի` կողմից իրականացվող գործունեության խմբագրման, և համահայկական բոլոր լրատվամիջոցների համախմբման կարիք կա: Համախմբում` ելնելով այս վտանգներից և իրողություններից, համախմբում` պատմական ճշմարտության շուրջ` հանուն Ջավախքի շահերի պաշտպանության և ի շահ մեր պետականության: Հայրենական ԶԼՄ-ը պետք է ի վերջո խորապես ուսումնասիրեն իրավիճակը և տարբերակեն խնդիրները, որոնք բաժանում են Ջավախքի հիմնահարցը ներկա Վրաստանի այլ վայրերում ապրող հայության հիմնահարցերից: Միգուցե նշյալ վայրերում առկա են հայապահպանության կամ այլ հիմնահարցեր, ինչպիսիք գոյություն ունեն աշխարհի բոլոր գաղութներում, սակայն Ջավախքի նույնացումը Վիրահայ համայնքի հետ` պատմական մեծագույն աղետ է հենց Հայաստանի Հանրապետության քաղաքացիների համար: Ի վերջո կա մի պարզագույն ճշմարտություն, որը հերքելը գրեթե ծիծաղելի է. ոչ թե ջավախահայությունն է իր հազարամյա բնօրրանից տարածվել Վրաստան, այլ` Վրաստանի իշխանությունը, պատմական զարգացումների բերումով, տարածվել է Ջավախքի վրա: Ուստի` հայկական որոշ ԶԼՄ-ի շրջանառության մեջ դրած «Վիրահայ համայնք» կամ, լավագույն դեպքում, «Ջավախքի հայկական համայնք», որակումը առնվազն անհեթեթություն է, եթե չասենք տուրք վրացական, թրքական և օտարերկրյա որոշ ԶԼՄ-ի հակահայակական աշխատանքներին:

Ջավախքում այսօր գործող հայկական զլմ-ները ևս միասնական չեն: Ավելին` կախված նրանից, թե ֆինանսական ինչ աղբյուրից է սնվում տվյալ լրատվամիջոցը, հետևաբար նաև` ինչպիսի քաղաքական հայացքներ ունի վերջինս, ջավախահայության հիմնահարցը ներկայացվում է այդ տեսանկյունից: Դժբախտաբար բոլորի շահերը չէ, որ համընկնում են ջավախահայության իրական շահերի հետ, ուստի` որոշ գործակալություններ մի շարք իրողություններ գիտակցաբար և միտումնավոր խեղաթյուրում են ներկայացնում միակողմանի որով և վտանգում են Ջավախքի ապագան:

Այս ամենով հանդերձ ուրախալի է մեկ փաստ. ջավախքյան այն հատուկենտ ԶԼՄ-ը, որոնք ներկայացնում են քիչ թե շատ օբյեկտիվ տեղեկատվություն, միացած են համազգային խնդիրներ լուսաբանող ԶԼՄ-ի խմբին. վերջիններիս համար Հայոց ցեղասպանությանը, ՀՀ-ին և Արցախին առնչվող յուրաքանչյուր հարց առաջնային է և լուսաբանվում է անպայմանորեն: Կապված ցեղասպանության հարցի լուսաբանման հետ` կուզենայի նշել, որ ԶԼՄ-ի խնդիրն ինչպես Հայկական բնաշխարհի մի շարք վայրերում իրականացված բնաջնջման դեպքերն են, այնպես էլ բուն Ջավախքում իրականացված ցեղասպանական գործողությունների լուսաբանումը: Հիշենք, որ այդ իրադարձությունների արդյունքում 1918-21 թթ. ջավախահայությունն ապրեց իր պատմության ամենաարյունալի շրջանը` տալով շուրջ 50-60.000 զոհ, որը կազմում էր ողջ Ջավախքի բնակչության կեսից ավելին: Այս շրջանում էր, որ երիտթուրքական ջարդարարները բնաջնջելով արևմտահայությանը, անցան հաջորդ փուլին` հարձակվելով Արևելահայաստանի վրա` Սարդարապատ, Բաշ-Ապարան, Ղարաքիլիսա և Ջավախք ուղղություններով:

Ընդհանուր առմամբ Ջավախքում գործող հայկական այս զլմն-ների առջև դրված խնդիրները բազմաթիվ են և բազմաբնույթ: **Առաջնայինն**, անշուշտ, Ջավախքում տեղի ունեցող իրադարձությունների անաչառ լուսաբանումն է, որի բացակայությունն այսօր շատ շրջանակների, այդ թվում նաև` լրատվական, պահում է խարխափումների ծիրում և ծնունդ տալիս բացասական գործընթացների: **Հաջորդը**, մի շարք խնդիրների ուսումնասիրումն է: Գաղտնիք չէ, որ վրացական իշխանությունների կողմից մշտապես կոծկվում են փաստերը, վիճակագրական տվյալները, իսկ պետական չինովնիկներից այդպիսի կամ այլ տեղեկություններ ստանալը գրեթե անհնարին է: Պետական կամ այլ հիմնարկները նույնպես, վերահսկվելով ուժային մարմինների կողմից, խուսափում են շփվել ԶԼՄ-ի հետ: Վրացական օրենքներով անգամ կրթական կամ տեղական ինքնակառավարման մարմինների ներկայացուցիչները ազատ չեն և ԶԼՄ-ի հետ ազատ շփման իրավունքից զուրկ են: Հետևաբար` եթե լրատվամիջոցն իր առաջ խնդիր է դնում ուսումնասիրելու կամ հետաքննելու որևէ հարց, ապա գրեթե բախվում է պատին: Այս արգելապատնեշները հաղթահարելն արդեն երկարատև ու տքնաջան գործ է, որը պահանջում է ինչպես մտավոր, այնպես էլ նյութական մեծաքանակ միջոցների ներդրում: Ցավոք, ոչ բոլոր ԶԼՄ-ի ն է հաջողվում հատել այս գիծը:

**Մյուս խնդիրը**, որ ունի խիստ կարևոր նշանակություն, ջավախահայ բնակչության լայն շերտերին անաչառ տեղեկություններ հասցնելն է: Ստեղծված վակուումային պայմաններում տեղի հայությունը զրկված է սեփական խնդիրների մասին իրազեկվելուց: Խնդիրներ, որոնք և տեսանելի են, և թաքնված` իրենց հեռահար վտանգներով ապագայում ի հայտ գալու համար: Սեփական ժողովրդին իրազեկելու այս ծանր խնդիրը գրեթե անհնարին է դառնում, երբ հաշվի ենք առնում տեղի հատուկ մարմինների միջամտությունը, որոնք ձգտում են, որ` հանրությունը չիրազեկվի իրականացվելիք հակահայ քայլերի մասին համապատասխան օրենքները, եւ կիրառվելիք միջոցառումները ներկայացվեն գլխիվայր` իբրեւ ժողովրդավարական և իրատեսական նախաձեռնություններ, որոնք իբր բխում են հենց ջավախահայության շահերից:

Ջավախքում անաչառ տեղեկատվություն տարածելու գործընթացի կարևորությունը տասնապատիկ մեծանում է, երբ հաշվի ենք առնում վրացական իշխանությունների` նաև ջավախահայության մշակութային-տեղեկատվական իսպառ մեկուսացումը Մայր հայրենիքից` ՀՀ-ից: Արդեն մի քանի տարի է, ինչ գործարկվել են ԱՄՆ-ի կողմից նորագույն տեխնոլոգիաներով զինված սահմանային անցակետերը, որտեղից անհնար է դեպի Ջավախք և ընդհանրապես Վրաստանի տարածք անցկացնել որևէ թերթ, գիրք կամ պարզապես թղթի կտոր: Վրացական մաքսային աշխատակիցներն անհապաղ բռնագրավում են այն, այնուհետև ուղևորը մանրակրկիտ հետազոտվում է սահմանային անվտանգության ծառայության աշխատակիցների կողմից, նրա տվյալները ներմուծվում են համակարգիչ, որով էլ վերջինս հայտնվում է հատուկ հսկողությամբ սահմանը հատող ուղևորների ցանկում: Կրթամշակութային այս մեկուսացումն իր խորքում նպատակ ունի արագացնելու ջավախահայության ձուլման գործընթացը, որը ծրագրված է վաղուց: Ահա թե ինչու են վրացական իշխանություններն այդքան զգայուն արձագանքում մշակութային, կրթական կամ տեղեկատվական ոլորտին ուղղված յուրաքանչյուր քայլի: Այս պայմաններում լրատվական գործակալության գոյությունն իսկ մեծ գլխացավանք է վերջիններիս համար, որի մեկուսացման և վերացման համար այսօր աշխատում են պետական մի շարք հաստատություններ:

Ահա մոտավոր այն իրավիճակը, որն առկա է այսօր Ջավախքի լրատվական-տեղեկատվական դաշտում: Մեր կողմից նաև որոշ փորձ արվեց ուրվագծելու իրավիճակի շտկման ուղղությունները:

Ջավախքում առկա իրավիճակի և այդ իրավիճակից շուտափույթ դուրս գալու ուղիների որոնումները համազգային-համահայկական խնդիրներ են, որոնց վերաբերյալ անաչառ տեղեկատվության տրամադրումը պետք է անպայմանորեն ներառվի աշխարհի բոլոր լրատվամիջոցների գործունեության հետաքրքրությունների ծիրում:

Յուրաքանչյուր լրատվամիջոց, աշխարհի որ ծայրում էլ գործի վերջինս, համահայկական-համազգային հիմնահարցերի լուսաբանման շարքում պարտավոր է ներառել Ջավախքի հիմնահարցը: